《洛春谣》
宋代·司马槱

洛阳碧水扬春风，铜驼陌上桃花红。高楼叠柳绿相向，绡帐金銮香雾浓。

龙裘公子五陵客，拳毛赤兔双蹄白。金钩宝玦逐飞香，醉入花丛恼花魄。

青娥皓齿列吴娼，梅粉妆成半额黄。罗屏绣幕围寒玉，帐里吹笙学凤凰。

细绿围红晓烟湿，车马騑騑云栉栉。琼蕊杯深琥珀浓，鸳鸯枕镂珊瑚涩。

吹龙笛，歌白纻，兰席淋漓日将暮。君不见灞陵岸上杨柳枝，青青送别伤南浦。

作者简介：司马槱字才仲，陕州夏县人，元佑中以苏轼荐，应贤良方正能直言极谏科，入第五等，赐同进士出身。累迁河中府司理参军，终知杭州，卒于任。事迹见张耒《书司马槱事》（《张右史集》卷四七）。《全宋词》录其词二首。